Перамена – гэта магутная сіла, якую цяжка ахапіць розумам; перамена ўсюдыісная і ўсё ж надзіва няўлоўная. Часта некаторыя рэчы прасцей зразумець, прачытаўшы пра іх або пачуўшы, чым спасцігнуць іх напоўніцу на ўласным досведзе. Кожны з чатырох аўстралійскіх мастакоў – удзельнікаў гэтай выставы – даследуе пэўны бок нашага свету ў няспынным руху, яго клубок дзеяння і процідзеяння, быцця і небыцця. Іх выявы ўтрымліваюць выказванні пра змены ў самых розных сферах: прыватнай, сацыяльнай, культурнай, экалагічнай. У кожным выпадку яны падыходзяць да пытання ўскосна, на паэтычнай мове алегорыяў, гаворачы пра адаптацыі, змешванні, метамарфозы і растварэнні.